**ANEXA Nr. 5 la STATUTUL COMUNEI POIANA MĂRULUI**

**Date privind componenţa şi structura populaţiei Comunei Poiana Mărului**

Populația comunei numără 3.289locuitori la 31.12.2021, conform datelor Institutului Național de Statistică cu privire la ultimul recensământ al populației și locuințelor.

|  |  |  |
| --- | --- | --- |
| **Nr. crt.** | **Indicatori** | **Total comună** |
|
| 1. | Număr de locuitori | 3289 |
| 2. | Număr de gospodării | 1892 |

Pe parcursul ultimilor ani se constată o INVOLUȚIE a numărului de locuitori cu domiciliul stabil în Comună.

Principalii factori condiționali ai evoluției/involuției numărului populației îi reprezintă

sporul natural și migrația. Reducerea populației prin migrație reprezintă un fenomen invers celui înregistrat la nivelul județului, al mediului urban și al mediului rural al acestuia.

Fenomenul emigrației la nivelul comunei afectează în principal grupa de vârstă 0-19 ani. Cea mai completă observare statistică privind populația o reprezintă recensamântul acesteia. Comparând datele ultimelor recensăminte din anii 2002 și 2011, se constată același proces de diminuare a numărului de locuitori, ceea ce demonstrează că reducerea nu este conjuncturală, ci este parte a unui fenomen de mai lungă durată. Este adevarat că nu suntem în prezența unor reduceri consistente de la an la an, dar înregistrăm deja o tendință relativ stabilizată.

Factorii determinanți ai numărului populației într-o entitate teritorial – administrativă sunt sporul natural și migrația. Raportându-se la nivelul scăzut al sporului natural pe județul Brașov, constatăm că numărul populației este influențat, în principal, de fenomenul migrației, mai precis al imigrației.

În acest context, comuna Poiana Mărului face excepție, prin manifestarea fenomenului emigrației, cu predilecție din cadrul grupei de vârstă 0-19 ani. Scăderea natalității este sinonimă cu creșterea ponderii născuților de rang I (primul copil) ceea ce dovedește că modelul preferat de familie actual este de “tip restrâns”, cu unul sau cel mult doi copii. Comuna Poiana Mărului nu face excepție. Astfel că, fluxurile migrației interne joacă un rol important în tipologia demografică regională și cea teritorială și determină o îmbunătățire a structurii pe vârste a populației. Plecarea tinerilor de 15-29 ani, fie pe motive de perfecționare a studiilor, fie pentru găsirea unui loc de muncă determină o reducere a populației de vârstă fertilă, determinând reducerea natalității în zonele “donatoare” și accentuarea fenomenului de îmbătrânire a populației în aceste zone.

Instrumentul demografic ce caracterizează aceste fenomene îl reprezintă PIRAMIDA

VÂRSTELOR unei populații, dintr-un teritoriu determinat. Atunci când forma acestei reprezentări grafice tinde spre forma coroanei unui arbore rășinos (brad, pin, molid) ne aflăm în prezența unei populații tinere, cu resurse de dezvoltare a natalității. Atunci când acest “arbore” al vârstelor apare sub forma unei foioase (măr, păr, castan) se poate concluziona manifestarea fenomenului de îmbătrânire a populației.

Piramida vârstelor întocmită pentru comuna Poiana Mărului, prezintă tendințele de transfer spre o tipologie specifică accentuării procesului de îmbătrânire a populației, fenomen determinat tocmai de rata plecărilor de populație din grupa de vârstă 0-19 ani.

Prognoza reliefează o reducere a populației totale, pe fondul reducerii contingentului 0-19 ani, a unei relative stabilități pe grupa 20-64 ani și a creșterii populației de peste 64 ani. În perspectivă, ritmul mediu anual al nașterilor compensează ieșirile prin emigrație din grupa de vârstă 0-19 ani, dar nu poate compensa și ieșirile prin decese. Acțiunea conjugată a celor 3 factori ne conduce la reducerea populației.

**Populația după etnie, limbă maternă și religie, nivel de educație și dificultăți fizice și mentale**

Ca o caracteristică principală se constată ponderea determinantă a etniei române (96,38% în total populație. S-a înregistrat o emigrare scăzută a numărului de rromi și apariția unor persoane aparținând altor etnii, însă reducerea populației totale se datorează în principal diminuării numărului locuitorilor de etnie română, compensate parțial de sosirile de altă etnie.

Religia predominantă este creștinismul ortodox (94,21%). Reducerea ponderii acestei religii se datorează reducerii numărului ortodocșilor pe fondul ieșirilor de populație și apariției unor credincioși aparținând altor culte. Se constată că populația altor etnii are un grad de îmbătrânire mai redus decât cea română, pe fondul unui grad mai ridicat de tineri.

Gradul de alfabetizare este de 99,42% la nivelul întregii comunități. Dacă se menține fenomenul migrației și pe orizontul 2025, populația stabilă se va diminua, astfel că trebuie instituite măsuri care să conducă, în prima fază la stabilizare și ulterior la creșterea numărului populației. În acest sens, vor trebui clasificate motivațiile plecărilor. Ținând cont de grupa de vârstă afectată de acest fenomen (0-49 ani), acestea sunt determinate de interese socio-economice.

Populația comunei este extrem de omogenă din punct de vedere al etnicității și limbii materne vorbite, precum și a religiei majoritare, ceea ce din punct de vedere socio-cultural, reprezintă un mare avantaj.

Din punct de vedere al pregătirii școlare, localitatea este defavorizată în ceea ce privește persoanele cu pregătire superioară. Predomină populația cu pregătire gimnazială, urmată de cea liceală și cea primară, ceea ce denotă un grad scăzut de specializare profesională.